**Emberi Erőforrások Minisztériuma**

### Központi Ügyfélszolgálati Iroda

**A megváltozott munkaképességű személyek ellátásai**

**2014**

**Emberi Erőforrások Minisztériuma**

**Szociális és Családügyért Felelős Államtitkárság**

### Központi Ügyfélszolgálati Iroda

Összeállította: Ruminé Szíjártó Ildikó

Schmidtné Holocsi Katalin

Felelős kiadó: Dr. Veres Gábor

A **Minisztérium** postacíme:

1373 Budapest, Postafiók 609.

### **Az** Ügyfélszolgálati Iroda **elérhetőségei:**

Címe: Budapest, V. Szalay u. 10-14.

[www.kormany.hu/hu/emberi](http://www.kormany.hu/hu/emberi) eroforrasok miniszteriuma

[www.emmiugyfelszolgalat.gov.hu](http://www.emmiugyfelszolgalat.gov.hu)

**Személyes ügyfélfogadás**  
Hétfő-kedd-csütörtök-péntek: 9-12 óráig

Szerda: 9-12 óráig 13-18 óráig

Idős- és családügyben információkat talál a <http://nyugdij.kormany.hu> és a <http://csaladitudakozo.kormany.hu> honlapokon.

Ha további kérdése van, ezeket felteheti az [ugyfelszolgalat@emmi.gov.hu](mailto:ugyfelszolgalat@emmi.gov.hu), [nyugdij@emmi.gov.hu](mailto:nyugdij@nefmi.gov.hu) e-mail címeken vagy a **795-3168-as** telefonszámon.

Készséggel állunk rendelkezésére!

Tartalomjegyzék

Bevezetés, ajánlás 2

**A megváltozott Munkaképességű személyek ellátásai 3**

Rehabilitációs ellátás 8

Rokkantsági ellátás 14

A megváltozott munkaképességű személyek ellátásainak igénylésével, folyósításával, felülvizsgálatával kapcsolatos szabályok 20

A bányászok egészségkárosodási járadéka 24

Rehabilitációs kártya 26

A megváltozott munkaképességű személyek munkavégzésére vonatkozó szabályok 27

Költségvetési támogatás 30

**Fontosabb címek, elérhetőségek 33**

**Bevezetés, ajánlás**

A megváltozott munkaképességű, egészségkárosodott személyek ellátórendszere átalakításának célja, a komplex rehabilitáció szerepének hangsúlyosabbá tételével, eszköztárának bővítésével a foglalkoztatás elősegítése. A célok elérése érdekében került átalakításra a megváltozott munkaképességű, egészségkárosodott személyek ellátórendszere, valamint a megváltozott munkaképességű személyek foglalkoztatásához nyújtott támogatási formák összessége.

Az új törvény azonos elveken nyugvó, egységes ellátórendszert épített ki, mely szakítva az eddigi szemlélettel az egyének egészségi állapota alapján határozta meg – többek között - az ellátások jogosultsági feltételeit.

Az új rendszer szakítva a korábbi évek gyakorlatával nem a pénzbeli ellátások tartós igénybevételére, hanem az állami gondoskodás lehetőségeitől való függőség megszüntetése mellett a rehabilitáció előtérbe helyezésével, valamint jövedelempótló pénzbeli ellátások bevezetésével biztosítja az egyének kieső jövedelmének pótlását.

Az ellátórendszerben elérni kívánt átláthatóság, továbbá a hatékonyság növelése szükségessé tette az ellátási kategóriák számának csökkentését, a foglalkoztathatósági szempontok markánsabb érvényesítését, melynek fontos eleme a komplex minősítés szempontrendszerének átdolgozása illetve az akkreditációs eljárás és a megváltozott munkaképességű munkavállalók foglalkoztatásához nyújtható költségvetési támogatások rendszerének újraszabályozása.

Reméljük, hogy kiadványunkkal hasznos információkkal szolgálunk a módosítás kapcsán érintettek számára.

# Budapest, 2014. január

Központi Ügyfélszolgálati Iroda

# A megváltozott munkaképességű személyek ellátásai

**2012. január elsejével a rokkantsági nyugdíj, baleseti rokkantsági nyugdíj, a rendszeres szociális járadék, az átmeneti járadék, mint ellátástípusok megszűntek. Helyettük új, egységes ellátások kerültek bevezetésre:**

**- a rehabilitációs ellátás:** foglalkoztatásra, rehabilitációra javasolt személyek jövedelempótló ellátása,

**- a rokkantsági ellátás:** a foglalkoztatásra, rehabilitációra nem javasolt személyek jövedelempótló ellátása.

**Melyek a megváltozott munkaképességű személyek ellátásai?**

A Nemzeti Rehabilitációs és Szociális Hivatal komplex minősítése keretében megállapított rehabilitációs javaslattól függően:

- rehabilitációs ellátás, vagy

- rokkantsági ellátás.

**Új minősítési kategóriák (egészségi állapot besorolások) kerültek bevezetésre?**

Igen, új minősítési kategóriák váltották fel a régi rendszert. Az új minősítési rendszerben az egészségi állapotot vizsgálják. Egészségi állapoton az egyén fizikai, mentális, szociális jóllétének betegség, illetve sérülés után kialakult vagy veleszületett rendellenesség következtében fennálló tartós vagy végleges kedvezőtlen változásait figyelembe véve meghatározott állapotát értjük. Az egészségi állapot vizsgálata mellett kerül sor a rehabilitálhatóság foglalkoztatási és szociális szempontú vizsgálatára.

A komplex minősítés szakmai szabályairól a 7/2012. (II.14.) NEFMI rendelet rendelkezik.

**Melyek a minősítési kategóriák?**

A rehabilitációs hatóság a komplex minősítés során megállapítja, hogy a megváltozott munkaképességű személy

**Rehabilitálható,** ezen belül

* foglalkoztathatósága rehabilitációval helyreállítható és akinek az egészségi állapota 51–60% között van (B1 kategória),
* tartós foglalkozási rehabilitációt igényel és akinek az egészségi állapota 31–50% között van (C1 kategória),

**Rehabilitációja nem javasolt**, ezen belül

* egészségi állapota alapján foglalkoztathatósága rehabilitációval helyreállítható, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt és akinek az egészségi állapota 51–60% között van és a rehabilitálhatóság szociális szempontú vizsgálata alapján a rehabilitációja nem javasolt (B2 kategória),
* egészségi állapota alapján tartós foglalkozási rehabilitációt igényel, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt és akinek az egészségi állapota 31–50% között van és a rehabilitálhatóság szociális szempontú vizsgálata alapján a rehabilitációja nem javasolt (C2 kategória),
* kizárólag folyamatos támogatással foglalkoztatható és - akinek egészségi állapota 1–30% között van és orvosszakmai szempontból önellátásra képes (D kategória),
* egészségkárosodása jelentős és önellátásra nem vagy csak segítséggel képes és akinek egészségi állapota 1–30% között van és orvosszakmai szempontból önellátásra nem vagy csak segítséggel képes (Ekategória).

**Ki jogosult a megváltozott munkaképességű személyek ellátásaira?**

2014. január 1-jétől a megváltozott munkaképességű személyek ellátásaira jogosult az, akinek az egészségi állapota a rehabilitációs hatóság komplex minősítése alapján 60 százalékos vagy kisebb mértékű, és aki

- a kérelem benyújtását megelőző 5 éven belül legalább 1095 napon át biztosított volt, 10 éven belül legalább 2555 napon át vagy 15 éven belül legalább 3650 napon át biztosított volt,

- keresőtevékenységet nem végez és

- rendszeres pénzellátásban nem részesül.

**Kérheti-e az ellátásra való jogosultságának megállapítását az a személy, akinek a megváltozott munkaképességű személyek ellátása iránt benyújtott kérelmét azért utasították el, mert nem rendelkezett a szükséges 1095 nap biztosítási idővel, de az új szabályok szerint tudja igazolni 10 éven belül a 2555 nap, vagy 15 éven belül a 3650 nap biztosítási időt?**

Igen, lehetőség van az ellátás megállapítását kérni. Amennyiben a szakhatósági állásfoglalás még érvényes, a biztosítási időre vonatkozó iratok alapján döntenek a kérelmező jogosultságáról.

**A jogosultság megállapításához szükséges előzetes biztosításiidőbe milyen időtartamot lehet beszámítani?**

- a biztosítás megszűnését követő táppénz, baleseti táppénz, terhességi-gyermekágyi segély, gyermekgondozási díj, álláskeresési támogatás folyósításának az idejét,

- a rokkantsági nyugdíj, baleseti rokkantsági nyugdíj, rehabilitációs járadék, egészségkárosodott személyek szociális járadékai és megváltozott munkaképességű személyek ellátása folyósításának idejét,

- a nyugellátásra jogosító szolgálati idő és nyugdíjalapot képező jövedelem szerzése céljából kötött megállapodás alapján szerzett szolgálati időt, amennyiben a megállapodást 2011. december 31-éig megkötötték.

**Ki minősül biztosítottnak?**

Az, aki

- munkaviszonyban, közalkalmazotti, illetőleg közszolgálati jogviszonyban, ügyészségi szolgálati jogviszonyban, bírósági jogviszonyban, igazságügyi alkalmazotti szolgálati viszonyban, hivatásos nevelőszülői jogviszonyban, ösztöndíjas foglalkoztatási jogviszonyban áll, a Magyar Honvédség, a rendvédelmi szervek, az Országgyűlési Őrség, a polgári nemzetbiztonsági szolgálatok, a Nemzeti Adó- és Vámhivatal hivatásos állományú tagja, a Magyar Honvédség szerződéses állományú tagja, a katonai szolgálatot teljesítő önkéntes tartalékos katona, tekintet nélkül arra, hogy foglalkoztatása teljes vagy részmunkaidőben történik,

- szövetkezet tagja - ide nem értve az iskolaszövetkezet nappali rendszerű oktatás keretében tanulmányokat folytató tanuló, hallgató tagját -, ha a szövetkezet tevékenységében munkaviszony, vállalkozási vagy megbízási jogviszony keretében személyesen közreműködik,

- a tanulószerződés alapján szakképző iskolai tanulmányokat folytató tanuló,

- álláskeresési támogatásban részesülő személy,

- kiegészítő tevékenységet folytatónak nem minősülő egyéni vállalkozó,

- kiegészítő tevékenységet folytatónak nem minősülő társas vállalkozó,

- a díjazás ellenében munkavégzésre irányuló egyéb jogviszony keretében (megbízási szerződés alapján, egyéni vállalkozónak nem minősülő vállalkozási jogviszonyban) személyesen munkát végző személy – a külön törvényben meghatározott közérdekű önkéntes tevékenységet végző személy kivételével -, amennyiben az e tevékenységéből származó, tárgyhavi járulékalapot képező jövedelme eléri a minimálbér harminc százalékát, illetőleg naptári napokra annak harmincad részét**,**

- egyházi szolgálatot teljesítő egyházi személy (továbbiakban: egyházi személy), szerzetesrend tagja, kivéve a saját jogú nyugdíjast,

- mezőgazdasági őstermelő, ha a reá irányadó nyugdíjkorhatárig hátralévő idő és a már megszerzett szolgálati idő együttesen legalább 20 év, kivéve

1. az őstermelői tevékenységet közös igazolvány alapján folytató kiskorú személyt és a gazdálkodó család kiskorú tagját,

2. az egyéb jogcímen biztosítottat,

3. a saját jogú nyugdíjast és az özvegyi nyugdíjban részesülő személyt, aki a reá irányadó öregségi nyugdíjkorhatárt betöltötte.

**Mely időtartam alatt szünetel a biztosítás?**

**-** a fizetés nélküli szabadság ideje alatt,

- az igazolatlan távollét időtartama alatt,

- a munkavégzési (szolgálatteljesítési) kötelezettség alóli mentesítés ideje alatt, kivéve, ha a munkavégzés alóli mentesítés idejére a munkaviszonyra vonatkozó szabály szerint átlagkereset jár, vagy munkabér (illetmény), átlagkereset (távolléti díj), táppénzfizetés történt,

- az előzetes letartóztatás, szabadságvesztés tartama alatt, kivéve, ha a letartóztatottat az ellene emelt vád alól jogerősen felmentették, vagy a büntetőeljárást megszüntették, továbbá, ha az elítéltet utóbb a bíróság jogerősen felmentette,

- az ügyvéd, a közjegyző, a szabadalmi ügyvivő kamarai tagságának szüneteltetése alatt,

- az egyéni vállalkozói tevékenység szünetelésének ideje alatt.

**Mely esetben áll fenn mégis a biztosítás?**

Ha a fizetés nélküli szabadságot:

- a fizetés nélküli szabadság idejére gyermekgondozási díj, gyermekgondozási segély vagy gyermeknevelési támogatás kerül folyósításra, vagy

- a fizetés nélküli szabadságot tizenkét évesnél fiatalabb beteg gyermek ápolása címén veszik igénybe.

Az előzetes biztosításra tekintet nélkül kinek lehet a megváltozott munkaképességű személyek ellátását megállapítani?

A biztosításának tartamára tekintet nélkül jár a megváltozott munkaképességű személyek ellátása annak,

- aki 2011. december 31-én rokkantsági nyugdíjban, baleseti rokkantsági nyugdíjban, rehabilitációs járadékban vagy az egészségkárosodott személyek szociális járadékaiban részesült.

**Mely esetben állapítható meg a megváltozott munkaképességű személyek ellátása biztosítási idő hiányában is?**

Abban az esetben, ha a fiatal személy iskolai tanulmányai megszűnését követő 180 napon belül biztosítottá vált (azaz munkaviszonyt létesített), és a kérelem benyújtását megelőzően 30 napnál hosszabb megszakítás nélkül biztosított volt. Pl.: A fiatal személy 2011. június 30-án befejezte a tanulmányait, majd 2011. augusztus 1-jével munkaviszonyt létesített. 2012. januárjában olyan súlyosan megbetegedett, hogy a táppénz lejártát követően nem tudott újra munkába állni, és egészségi állapota alapján D kategóriába tartozó rokkantsági ellátásra vált jogosulttá. Tekintettel arra, hogy az iskolai tanulmányai után 180 napon belül elhelyezkedett, és a kérelem benyújtásáig folyamatosan ugyanazon munkahelyen dolgozott, részére – független attól, hogy nem rendelkezett az 1095 nap biztosításban töltött idővel -, munkaviszonyának megszűnése után a rokkantsági ellátást meg lehetett állapítani.

Méltányosságból lehet-e ellátást megállapítani?

A jelenleg hatályos jogszabály alapján méltányosságból nem lehet a megváltozott munkaképességű személy részére ellátást megállapítani.

Milyen ellátást igényelhet az a személy, aki a megváltozott munkaképességű személyek ellátásaira nem jogosult?

A lakóhelye szerint illetékes önkormányzat jegyzőjétől kérheti az aktív korúak ellátására való jogosultságának megállapítását. Ha az egészségi állapota az 50%-ot nem haladja meg és családjában az egy fogyasztási egységre jutó jövedelem nem haladja meg a 25.650,- forintot, valamint vagyonnal sem rendelkeznek, a jegyző rendszeres szociális segélyt állapíthat meg.

Ha azonban az egészségi állapota meghaladja az 50%-ot, a jegyző abban az esetben állapíthatja meg a foglalkoztatást helyettesítő támogatást, ha az igénylő a kérelem benyújtását megelőzően munkanélküli járadékban részesült, vagy legalább egy év időtartamban elhelyezkedése érdekében együttműködött a munkaügyi központtal, és a jövedelmi, vagyoni helyzete megfelel a fentebb ismertetett feltételeknek.

**Jogosult-e természetbeni egészségügyi ellátásra a megváltozott munkaképességű személyek ellátásaiban részesülő személy?**

Igen, a rehabilitációs és rokkantsági ellátásban részesülő személyek egészségbiztosítási járulékfizetés nélkül, térítésmentesen jogosultak orvosi, vagy kórházi ellátás igénybevételére.

**Jogosult-e természetbeni egészségügyi ellátásra az a személy, akinek egészségi állapota az 50%-ot nem haladja meg, de a jogosultsági feltételek hiánya miatt sem a megváltozott munkaképességű személyek ellátásait, sem a rendszeres szociális segélyt, sem a foglalkoztatást helyettesítő támogatást nem lehet részére megállapítani?**

Igen, az a személy, akinek egészségi állapota 50 százalékos vagy ennél kisebb mértékű, és Nemzeti Rehabilitációs és Szociális Hivatal orvosi bizottságának erre vonatkozó igazolásával rendelkezik.

***Rehabilitációs ellátás***

**Ki jogosult a rehabilitációs ellátásra?**

Az a megváltozott munkaképességű személy, aki rehabilitálható, ezen belül

- akinek foglalkoztathatósága rehabilitációval helyreállítható, és egészségi állapota 51-60% közötti (**B1 kategória**),

- aki tartós foglalkozási rehabilitációt igényel és egészségi állapota 31-50% közötti **(C1 kategória**).

**A rehabilitációs ellátás keretében mire jogosult a megváltozott munkaképességű személy?**

- a rehabilitáció sikeres megvalósulása érdekében szükséges rehabilitációs szolgáltatásra, valamint

- rehabilitációs pénzbeli ellátásra.

**Mire terjed ki a rehabilitációs szolgáltatás?**

A rehabilitációs szolgáltatások keretében biztosítják a megváltozott munkaképességű személy

- megfelelő munkahelyen történő munkavégzésre való felkészítéséhez szükséges szolgáltatásokat és

- megfelelő munkahelyen történő elhelyezkedése érdekében a rehabilitációs célú munkaközvetítést.

**Mely szerv biztosítja a rehabilitációs szolgáltatásokat?**

A rehabilitációs ellátásra jogosult személy számára a rehabilitációs szolgáltatásokat a lakó-vagy tartózkodási helye szerint illetékes rehabilitációs szakigazgatási szerv biztosítja.

**Mennyi a rehabilitációs ellátás összege?**

A rehabilitációs pénzbeli ellátás havi összege annak a rehabilitációs ellátásban részesülő személynek,

- akinek foglalkoztathatósága rehabilitációval helyreállítható, és egészségi állapota 51-60% közötti (B1 kategória), a havi átlagjövedelem 35 százaléka, de legalább a minimálbér 30 százaléka (27.900,- Ft) és legfeljebb a minimálbér 40 százaléka (37.200,- Ft)

- aki tartós foglalkozási rehabilitációt igényel és egészségi állapota 31-50% közötti (C1 kategória), a havi átlagjövedelem 45 százaléka, de legalább a minimálbér 40 százaléka (37.200,- Ft) és legfeljebb a minimálbér 50 százaléka (46.500,- Ft).

**Mi alapján állapítják meg a rehabilitációs ellátás összegét?**

A jogosultság kezdő napját közvetlenül megelőző naptári évben (referencia időszak) elért havi átlagjövedelem (legalább 180 nap) alapján.

**Mi történik abban az esetben, ha az igénylő a kérelem benyújtását megelőző évben nem rendelkezik jövedelemmel?**

Ebben az esetben azt vizsgálják, hogy az igénylő közvetlenül a kérelem benyújtását megelőzően rendelkezik-e legalább 180 naptári napi jövedelemmel.

**Mi alapján állapítják meg a rehabilitációs ellátást, ha az igénylő a kérelem benyújtásakor egyáltalán nem rendelkezik jövedelemmel?**

Ha a jogosult nem rendelkezik legalább 180 naptári napi jövedelemmel vagy egyáltalán nem rendelkezik jövedelemmel az ellátást a 2012-ben érvényes minimálbér összege (93.000 Ft) alapján állapítják meg. Ha a jogosult amiatt nem rendelkezik 180 naptári napi jövedelemmel, mert a vizsgált időszakban vagy ennek egy részében táppénzben, baleseti táppénzben részesült, ha az számára kedvezőbb, a táppénzt, baleseti táppénzt megelőző 180 naptári napi jövedelmet kell figyelembe venni.

**Ha a 2011. december 31-én rehabilitációs járadékban részesülő személy részére 2014. január 1-jét követően megváltozott munkaképességű személyek ellátása kerül megállapításra, az ellátás összegének meghatározása során, ha az számára kedvezőbb, havi átlagjövedelemként a megszűnést megelőző hónapra járó rehabilitációs járadék összegének 140 százalékát kell figyelembe venni.**

**Ha a 2011. december 31-én rehabilitációs járadékban részesülő személy részére 2014. január 1-jét megelőzően megváltozott munkaképességű személyek ellátása került megállapításra, a rehabilitációs hatóság az ellátás összegét, ha az számára kedvezőbb, a fentiek figyelembevételével 2014. május 31-éig - 2014. január 1-jére visszamenő hatállyal - hivatalból módosítja.**

**Példák a rehabilitációs ellátás összegének megállapítására:**

B1 kategória:

1. Az igénylőnek 2012-ben a havi átlagjövedelme bruttó 85.500,- Ft volt.

Egészségi állapota alapján a B1 kategóriába tartozik, ezért esetében a rehabilitációs ellátás összege a havi átlagjövedelem jövedelem 35%-a, 29.925,- Ft.

1. Az igénylőnek 2012-ben a havi átlagjövedelme bruttó 60.500,- Ft volt.

Egészségi állapota alapján a B1 kategóriába tartozik, ezért esetében a rehabilitációs ellátás összege a havi átlagjövedelem jövedelem 35%-a lenne. Esetében a havi átlagjövedelem 35% (21.175,- Ft) nem éri el a minimálbér 30%-át, ezért a rehabilitációs ellátás összege a minimálbér 30%-a, azaz 27.900,- Ft lesz.

1. Az igénylőnek 2012-ben a havi átlagjövedelme bruttó 170.000,- Ft volt. Egészségi állapota alapján a B1 kategóriába tartozik, ezért esetében a rehabilitációs ellátás összege a havi átlagjövedelem jövedelem 35%-a lenne. Esetében a havi átlagjövedelem összege (59.500,- Ft) meghaladja a minimálbér 40%-át, ezért részére rehabilitációs ellátásként a minimálbér 40%-át, azaz 37.200,- Ft-ot lehet megállapítani.
2. Az igénylőnek egyáltalán nincs átlagjövedelme, ezért a rehabilitációs ellátás összege minimálbér 30%-a, azaz 27.900,- Ft.

C1 kategória:

1. Az igénylőnek 2012-ben a havi bruttó átlagjövedelme 85.500,- Ft volt.

Egészségi állapota alapján a C1 kategóriába tartozik, ezért esetében a rehabilitációs ellátás összege a havi átlagjövedelem jövedelem 45%-a, 38.475,- Ft.

1. Az igénylőnek 2012-ben a havi bruttó átlagjövedelme 60.500,- Ft volt.

Egészségi állapota alapján a C1 kategóriába tartozik, ezért esetében a rehabilitációs ellátás összege a havi átlagjövedelem jövedelem 45%-a lenne. Esetében a havi átlagjövedelem 45% (27.225,- Ft) nem éri el a minimálbér 40%-át, ezért a rehabilitációs ellátás összege a minimálbér 40%-a, azaz 37.200,- Ft lesz.

1. Az igénylőnek 2012-ben a havi bruttó átlagjövedelme 170.000,- Ft volt. Egészségi állapota alapján a C1 kategóriába tartozik, ezért esetében a rehabilitációs ellátás összege a havi átlagjövedelem jövedelem 45%-a lenne. Esetében a havi átlagjövedelem összege (59.500,- Ft) meghaladja a minimálbér 50%-át, ezért részére rehabilitációs ellátásként a minimálbér 50%-át, azaz 46.500,- Ft-ot lehet megállapítani.
2. Az igénylőnek egyáltalán nincs átlagjövedelme, ezért a rehabilitációs ellátás összege minimálbér 40%-a, azaz 37.200,- Ft.

**Emelkedik-e a rehabilitációs ellátás összege?**

A rehabilitációs ellátás a társadalombiztosítási nyugellátásról szóló törvény nyugdíjemelésre vonatkozó szabályai szerint, azzal megegyező arányban emelkedik.

**Méltányosságból lehet-e emelni a rehabilitációs ellátás összegét?**

Nem, a pénzbeli ellátás összegének méltányosságból történő emelésére nincs lehetőség.

**Milyen kötelezettsége van a rehabilitációs ellátásban részesülő személynek?**

A rehabilitációs ellátásban részesülő személy a rehabilitációs szakigazgatási szervvel köteles együttműködni, amelynek keretében teljesítenie kell a rehabilitációs tervben foglalt kötelezettségeket.

**Mit jelent az együttműködési kötelezettség?**

A rehabilitációs ellátásban részesülő személy köteles

- a rehabilitációs tervben meghatározott időpontban a rehabilitációs szakigazgatási szervnél megjelenni,

- értesítési kötelezettségét teljesíteni,

- aktívan munkahelyet keresni,

- a felajánlott rehabilitációs szolgáltatást, valamint a támogatott képzési lehetőséget elfogadni, megfelelő munkahelyhez jutást elősegítő munkaerő-piaci programban részt venni, és megfelelő munkahelyre szóló állásajánlatot elfogadni, ide értve a közfoglalkoztatás keretében történő foglalkoztatást is.

**A határozat közlését követően mennyi időn belül kell a rehabilitációs szakigazgatási szervnél jelentkezni?**

A rehabilitációs ellátásban részesülő személynek a határozat közlésétől számított 10 munkanapon belül kell megkeresnie a rehabilitációs szakigazgatási szervet az együttműködési kötelezettség teljesítése és a rehabilitációs terv elkészítése érdekében. A határidő elmulasztása esetén igazolási kérelem előterjeszthető.

**Mely időponttól állapítható meg a rehabilitációs ellátás?**

A jogosultsági feltételek bekövetkezésének, de legkorábban a kérelem benyújtásának napjától.

**Mikor szüneteltetik a rehabilitációs ellátás folyósítását?**

- ha az ellátott keresőtevékenységet végez, vagy közfoglalkoztatásban vesz részt, és a heti munkaideje meghaladja a 20 órát, vagy

- keresőképtelen.

**Lehet-e a rehabilitációs ellátás mellett keresőtevékenységet folytatni?**

Igen, amennyiben az ellátásban részesülő munkaideje a heti 20 órát nem haladja meg, végezhet keresőtevékenységet.

**Meddig állapítható meg a rehabilitációs ellátás?**

A rehabilitációhoz szükséges időtartamra, legfeljebb azonban a folyósítás kezdetétől számított 3 évre.

**Nyugdíjszerző szolgálati időnek minősül-e a rehabilitációs ellátás folyósításának időtartama?**

A rehabilitációs ellátás összegéből 10% nyugdíjjárulékot vonnak, ezért a folyósítás időtartama nyugdíjszerző szolgálati időnek minősül.

**A rehabilitációs ellátásra való jogosultság lejártát követően milyen ellátásra lehetnek jogosultak?**

A folyósítás megszűnését követően az érintettek, amennyiben úgy ítélik meg, hogy állapotuk nem javult, sőt rosszabbodott, új igénybejelentéssel kérhetik, a megváltozott munkaképességű személyek ellátását. Amennyiben rendelkeznek az álláskeresési járadékhoz szükséges jogosultsági feltételekkel akkor álláskeresési járadék iránti kérelmet nyújthatnak be. Amennyiben álláskeresési járadékra nem jogosultak, a munkaügyi központtal történő háromhavi együttműködést követően kérhetik az aktív korúak ellátását.

**Meg lehet-e hosszabbítani a rehabilitációs ellátás időtartamát?**

A rehabilitációs ellátás időtartamát meghosszabbítani nem lehet. A rehabilitációs ellátás időtartama azonban a keresőtevékenységet folytató ellátott esetén meghosszabbodik a keresőtevékenység időtartama alatt bekövetkezett keresőképtelenség időtartamával.

**A rehabilitációs ellátás lejártát követően mikor állapítható meg ismét az ellátás?**

A rehabilitációs ellátás a korábbi komplex minősítés során figyelembe nem vett, azt követően bekövetkezett egészségkárosodás és a jogosultsági feltételek fennállása esetén állapítható meg ismételten.

**Mikor szüntetik meg a rehabilitációs ellátást?**

Ha a rehabilitációs ellátásban részesülő

- kérte,

- ellátásának időtartama eltelt,

- más rendszeres pénzellátásban részesül, ide nem értve a keresőképtelenségre tekintettel folyósított táppénzt, baleseti táppénzt,

- egészségi állapotában olyan tartós rosszabbodás következett be, amely a rehabilitációt lehetetlenné teszi,

- egészségi állapotában olyan tartós javulás következett be, amely alapján már nem minősül megváltozott munkaképességű személynek,

- az együttműködési, értesítési vagy a rehabilitációs tervben foglalt kötelezettségét neki felróható okból nem teljesíti,

- a felülvizsgálat során neki felróható okból nem működik együtt, vagy

- foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor.

**Mely esetben kell visszafizetni a rehabilitációs ellátást?**

Ha a rehabilitációs ellátás megszüntetésére azért került sor, mert a megváltozott munkaképességű személyt a foglalkoztatásra irányuló jogviszony létesítéséhez szükséges jognyilatkozat hiányában (bejelentés nélkül) alkalmazták. Ebben az esetben a megszüntetés időpontját megelőző 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára – tekintettel folyósított pénzbeli ellátást vissza kell fizetni.

Vissza kell fizetni továbbá, ha a rehabilitációs ellátás bármely okból megszüntetésre kerül, és jogalap nélküli kifizetés keletkezett, és a visszafizetésre 90 napon belül kötelezték.

**Van-e bejelentési kötelezettsége a rehabilitációs ellátásban részesülő személynek?**

Igen. A rehabilitációs ellátásban részesülő személynek tizenöt napon belül értesítenie kell a lakó- vagy tartózkodási helye szerinti rehabilitációs szakigazgatási szervet, ha

- az egészségi állapotában tartós javulás vagy rosszabbodás következett be,

- keresőtevékenységet folytat,

- keresőtevékenységet megszűnt.

**Jogosult-e utazási kedvezményre a rehabilitációs ellátásban részesülő személy?**

Nem, a rehabilitációs ellátásban részesülő személy nem jogosult utazási kedvezményre.

**Vonnak-e nyugdíjjárulékot a rehabilitációs ellátás összegéből?**

Igen, a rehabilitációs ellátásban részesülő személy 10% nyugdíjjárulék fizetésére kötelezett, ezért az ellátás folyósításának időtartama nyugdíjszerző szolgálati időnek minősül.

***Rokkantsági ellátás***

**Ki jogosult rokkantsági ellátásra?**

Az a megváltozott munkaképességű személy,

- akinek foglalkozási rehabilitációja nem javasolt és akinek az egészségi állapota 51–60% között van és a rehabilitálhatóság szociális szempontú vizsgálata alapján a rehabilitációja nem javasolt (**B2 kategória**), valamint annak a személynek, akinek a foglalkoztathatósága rehabilitációval helyreállítható, vagy aki tartós foglalkozási rehabilitációt igényel és a kérelem benyújtásának, vagy a felülvizsgálat időpontjában az öregségi nyugdíjkorhatár betöltéséig hátralevő időtartam az 5 évet nem haladja meg.

- akinek foglalkozási rehabilitációja nem javasolt, és egészségi állapota 31-50 % közötti (**C2 kategória**), valamint annak a személynek az esetében, aki tartós foglalkozási rehabilitációt igényel és a kérelem benyújtásának időpontjában az öregségi nyugdíjkorhatár betöltéséig hátralevő időtartam az 5 évet nem haladja meg,

- aki kizárólag folyamatos támogatással foglalkoztatható és egészségi állapota 1-30 % közötti (**D kategória**),

- akinek egészségkárosodása jelentős és önellátásra nem vagy csak segítséggel képes, és egészségi állapota 1-30 % közötti (**E kategória**).

**Mely időponttól lehet a rokkantsági ellátást megállapítani?**

A rokkantsági ellátást a jogosultsági feltételek bekövetkezésének napjától, de legkorábban a kérelem benyújtásának napját megelőző hatodik hónap első napjától.

**Milyen tényező befolyásolja a rokkantsági ellátás összegét?**

A megváltozott munkaképességű személy rehabilitálhatósága, az egészségi állapotának százalékos mértéke és a havi átlagjövedelme.

**Mi alapján állapítják meg a rokkantsági ellátás összegét?**

A jogosultság kezdő napját közvetlenül megelőző naptári évben (referencia időszak) elért havi átlagjövedelem (legalább 180 nap) alapján.

**Mi történik abban az esetben, ha az igénylő a kérelem benyújtását megelőző évben nem rendelkezik jövedelemmel?**

Ebben az esetben azt vizsgálják, hogy az igénylő közvetlenül a kérelem benyújtását megelőzően rendelkezik-e legalább 180 naptári napi jövedelemmel.

**Mi alapján állapítják meg a rokkantsági ellátást, ha az igénylő a kérelem benyújtásakor egyáltalán nem rendelkezik jövedelemmel?**

Ha a jogosult nem rendelkezik legalább 180 naptári napi jövedelemmel vagy egyáltalán nem rendelkezik jövedelemmel az ellátást a 2012-ben érvényes minimálbér összege (93.000 Ft) alapján állapítják meg. Ha a jogosult amiatt nem rendelkezik 180 naptári napi jövedelemmel, mert a vizsgált időszakban vagy ennek egy részében táppénzben, baleseti táppénzben részesült, ha az számára kedvezőbb, a táppénzt, baleseti táppénzt megelőző 180 naptári napi jövedelmet kell figyelembe venni.

**Ha a 2011. december 31-én rehabilitációs járadékban részesülő személy részére 2014. január 1-jét követően megváltozott munkaképességű személyek ellátása kerül megállapításra, az ellátás összegének meghatározása során, ha az számára kedvezőbb, havi átlagjövedelemként a megszűnést megelőző hónapra járó rehabilitációs járadék összegének 140 százalékát kell figyelembe venni.**

**Ha a 2011. december 31-én rehabilitációs járadékban részesülő személy részére 2014. január 1-jét megelőzően megváltozott munkaképességű személyek ellátása került megállapításra, a rehabilitációs hatóság az ellátás összegét, ha az számára kedvezőbb, a fentiek figyelembevételével 2014. május 31-éig - 2014. január 1-jére visszamenő hatállyal - hivatalból módosítja.**

**Mennyi a rokkantsági ellátás összege?**

Annak a megváltozott munkaképességű személynek, akinek:

- egészségi állapota alapján foglalkoztathatósága rehabilitációval helyreállítható, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt és akinek az egészségi állapota 51–60% között van és a rehabilitálhatóság szociális szempontú vizsgálata alapján a rehabilitációja nem javasolt (B2 kategória), valamint annak a személynek, akinek a foglalkoztathatósága rehabilitációval helyreállítható és a kérelem benyújtásának időpontjában az öregségi nyugdíjkorhatár betöltéséig hátralevő időtartam az 5 évet nem haladja meg, a havi átlagjövedelem 40 százaléka, de legalább a minimálbér 30 százaléka (27.900,- Ft) és legfeljebb a minimálbér 45 százaléka (41.850,- Ft)

- annak a megváltozott munkaképességű személynek az esetében, akinek egészségi állapota alapján tartós foglalkozási rehabilitációt igényel, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt, és egészségi állapota 31-50 % közötti (C2 kategória), valamint annak a személynek az esetében, aki tartós foglalkozási rehabilitációt igényel és a kérelem benyújtásának időpontjában az öregségi nyugdíjkorhatár betöltéséig hátralevő időtartam az 5 évet nem haladja meg, a havi átlagjövedelem 60 százaléka, de legalább a minimálbér 45 százaléka (41.850,- Ft) és legfeljebb a minimálbér 150 százaléka (139.500,- Ft)

- annak a megváltozott munkaképességű személynek az esetében, aki kizárólag folyamatos támogatással foglalkoztatható és egészségi állapota 1-30 % közötti (D kategória) a havi átlagjövedelem 65 százaléka, de legalább a minimálbér 50 százaléka (46.500,- Ft) és legfeljebb a minimálbér 150 százaléka (139.500,- Ft)

- annak a megváltozott munkaképességű személynek az esetében, aki egészségkárosodása jelentős és önellátásra nem vagy csak segítséggel képes, és egészségi állapota 1-30 % közötti (E kategória) a havi átlagjövedelem 70 százaléka, de legalább a minimálbér 55 százaléka (51.150,- Ft) és legfeljebb a minimálbér 150 százaléka (139.500,- Ft).

**Példák a rokkantsági ellátás összegének megállapítására.**

B2 kategória**:**

1. Az igénylő átlagjövedelme 2012-ben bruttó 95.000,- Ft.

A rokkantsági ellátás összege a havi átlagjövedelem 40 százaléka, azaz 38.000,- Ft.

1. Az igénylő átlagjövedelme 2012-ben bruttó 65.500,- Ft. A rokkantsági ellátás összege a havi átlagjövedelem 40 százaléka lenne. Esetében a havi átlagjövedelem 40%-a (26.200,- Ft) nem éri el a minimálbér 30%-át, ezért a rokkantsági ellátás összege a minimálbér 30%-a, azaz 27.900,- Ft lesz.
2. Az igénylő átlagjövedelme 2012-ben bruttó 170.000,- Ft. A rokkantsági ellátás összege a havi átlagjövedelem 40%-a lenne. Esetében a havi átlagjövedelem 40%-a (68.000,- Ft) meghaladja a minimálbér 45 százalékát, ezért a rokkantsági ellátás összege a minimálbér 45%-a, 41.850,- Ft lesz.
3. Az igénylő átlagjövedelemmel nem rendelkezik. Esetében a rokkantsági ellátás összege a minimálbér 30 százaléka 27.900,- Ft.

C2 kategória:

1. Az igénylő átlagjövedelme 2012-ben bruttó 95.000,- Ft. A rokkantsági ellátás összege ebben az esetben a havi átlagjövedelem 60 százaléka, 57.000,- Ft.
2. Az igénylő átlagjövedelme 2012-ben bruttó 65.500,- Ft. A rokkantsági ellátás összege a havi átlagjövedelem 60 százaléka lenne. Esetében a havi átlagjövedelem 60%-a (39.300,- Ft) nem éri el a minimálbér 45%-át, ezért a rehabilitációs ellátás összege a minimálbér 45%-a, azaz 41.850,- Ft lesz.
3. Az igénylő átlagjövedelme 2012-ben bruttó 250.000,- Ft. A rokkantsági ellátás összege a havi átlagjövedelem 60%-a lenne. Esetében a havi átlagjövedelem 60%-a (160.000,- Ft) meghaladja a minimálbér 150% százalékát, ezért a rokkantsági ellátás összege a minimálbér 150%-a, 139.500,- Ft lesz.
4. Az igénylő átlagjövedelemmel nem rendelkezik. Esetében a rokkantsági ellátás összege a minimálbér 45 százaléka 41.850,- Ft.

D kategória:

1. Az igénylő átlagjövedelme 2012-ben bruttó 95.000,- Ft. A rokkantsági ellátás összege ebben az esetben a havi átlagjövedelem 65 százaléka, 61.750,- Ft.
2. Az igénylő átlagjövedelme 2012-ben bruttó 65.500,- Ft. A rokkantsági ellátás összege a havi átlagjövedelem 65 százaléka lenne. Esetében a havi átlagjövedelem 65%-a (42.575,- Ft) nem éri el a minimálbér 50 százalékát, ezért a rokkantsági ellátás összege a minimálbér 50%-a, 46.500,- Ft.
3. Az igénylő átlagjövedelme 2012-ben bruttó 250.000,- Ft. A rokkantsági ellátás összege a havi átlagjövedelem 65%-a lenne. Esetében a havi átlagjövedelem 65%-a (162.500,- Ft) meghaladja a minimálbér 150% százalékát, ezért a rokkantsági ellátás összege a minimálbér 150%-a, 139.500,- Ft lesz.
4. Az igénylő átlagjövedelemmel nem rendelkezik. Esetében a rokkantsági ellátás összege a minimálbér 50 százaléka 46.500,- Ft.

E kategória:

1. Az igénylő átlagjövedelme 2012-ben bruttó 95.000,- Ft. A rokkantsági ellátás összege ebben az esetben a havi átlagjövedelem 70 százaléka, 66.500,- Ft.
2. Az igénylő átlagjövedelme 2012-ben bruttó 65.500,- Ft. A rokkantsági ellátás összege a havi átlagjövedelem 70 százaléka lenne. Esetében a havi átlagjövedelem 65%-a (45.850,- Ft) nem éri el a minimálbér 55 százalékát, ezért a rokkantsági ellátás összege a minimálbér 55%-a 51.150,- Ft.
3. Az igénylő átlagjövedelme 2012-ben bruttó 250.000,- Ft. A rokkantsági ellátás összege a havi átlagjövedelem 70%-a lenne. Esetében a havi átlagjövedelem 70%-a (175.000,- Ft) meghaladja a minimálbér 150% százalékát, ezért a rokkantsági ellátás összege a minimálbér 150%-a, 139.500,- Ft lesz.
4. Az igénylő átlagjövedelemmel nem rendelkezik. Esetében a rokkantsági ellátás összege a minimálbér 55 százaléka 51.150,- Ft.

**Emelkedik-e a rokkantsági ellátás összege?**

A rokkantsági ellátást a társadalombiztosítási nyugellátásról szóló törvény nyugdíjemelésre vonatkozó szabályai szerint, azzal megegyező arányban emelik.

**Méltányosságból lehet-e emelni a rokkantsági ellátás összegét?**

Nem, a rokkantsági ellátás összegének emelésére még méltányosságból sincs lehetőség.

**Jogosult-e utazási kedvezményre a rokkantsági ellátásban részesülő személy?**

Utazási kedvezményre jogosult, aki

- rokkantsági ellátásban részesül, és 2011. december 31-én I., illetve II. csoportos rokkantsági nyugdíjra volt jogosult, vagy akinek az egészségi állapota a rehabilitációs hatóság komplex minősítése alapján 30%-os vagy kisebb mértékű,

- rokkantsági ellátásban részesül, amennyiben 2011. december 31-ig 57. életévét betöltötte és 2011. december 31-én III. csoportos rokkantsági nyugdíjra vagy rendszeres szociális járadékra volt jogosult.

**Mikor szüntetik meg a rokkantsági ellátásra való jogosultságot?**

Ha az ellátásban részesülő

- kérte,

- más rendszeres pénzellátásban részesül, ide nem értve a keresőképtelenségre tekintettel folyósított táppénzt, baleseti táppénzt,

- egészségi állapotában olyan tartós javulás következett be, amely alapján a jogosultsági feltételek már nem állnak fenn,

- keresőtevékenységet folytat és jövedelme 3 egymást követő hónapon keresztül meghaladja a minimálbér 150 százalékát,

- foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor,

- az értesítési kötelezettségét neki felróható okból nem teljesíti, vagy

- a felülvizsgálat során neki felróható okból nem működik együtt.

**Le lehet-e mondani a rokkantsági ellátásról?**

Igen, megszüntetik az ellátásra való jogosultságot, ha a rokkantsági ellátásban részesülő személy kéri.

**Mely esetben kell visszafizetni a rokkantsági ellátást?**

Ha a rokkantsági ellátást azért kellett megszüntetni, mert a megváltozott munkaképességű személyt a foglalkoztatásra irányuló jogviszony létesítéséhez szükséges jognyilatkozat hiányában (bejelentés nélkül) alkalmazták. Ebben az esetben a megszüntetés időpontját megelőző 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára – folyósított ellátás vissza kell fizetni.

Vissza kell fizetni továbbá, ha az ellátás felvétele jogalap nélkül történt, vagyis az ellátás bármely okból történő megszüntetése esetén, ha jogalap nélküli kifizetés keletkezett, és a visszafizetésre 90 napon belül kötelezték.

**A rokkantsági ellátás mellett lehet-e kereső tevékenységet folytatni?**

Igen, feltéve, hogyjövedelme 3 egymást követő hónapon keresztül nem haladja meg a minimálbér 150 százalékát (2014-ben 152.250,- Ft).

Egyéni vagy társas vállalkozó munkavégzése esetén minimálbér alatt a garantált bérminimumot (2014-ben118.000,- Ft) kell érteni.

**Nyugdíjszerző szolgálati időnek minősül-e a rokkantsági ellátás folyósításának időtartama?**

A rokkantsági ellátás összegéből nyugdíjjárulékot nem vonnak, ezért a folyósítás időtartama nem minősül nyugdíjszerző szolgálati időnek.

**Van-e bejelentési kötelezettsége a rokkantsági ellátásban részesülő személynek?**

A rokkantsági ellátásban részesülő személynek tizenöt napon belül értesítenie kell a rehabilitációs hatóságot, ha

- a jogosultsági feltételeket megalapozó körülményeiben változás következett be, vagy

- keresőtevékenységet folytat és a jövedelmének 3 egymást követő hónapra vonatkozó havi átlaga meghaladja a minimálbér 150 százalékát. A bejelentéssel egyidejűleg a jövedelem összegét is igazolni kell.

***A megváltozott munkaképességű személyek ellátásainak igénylésével, folyósításával, felülvizsgálatával kapcsolatos szabályok***

Hol kell igényelni a megváltozott munkaképességű személyek ellátását?

Az ellátás megállapítását formanyomtatványon, a lakóhely szerint illetékes kormányhivatal rehabilitációs szakigazgatási szervénél, a külföldön élő, tartózkodó kérelmező eseténBudapest Főváros Kormányhivatala Rehabilitációs Szakigazgatási Szervénél kell igényelni.

A Hivatal által rendszeresített, a kérelem benyújtására szolgáló adatlapot és elektronikus űrlapot a Hivatal, valamint a fővárosi és megyei kormányhivatalok honlapján közzéteszik.

Milyen iratokat kell a kérelemhez mellékelni?

A kérelemhez csatolni kell

- a keresőtevékenység megszűnése esetén a megszűnés időpontját igazoló okiratot vagy annak másolatát,

- a társadalombiztosítási nyilvántartásban nem szereplő jogviszonyok bizonyításához felhasználni kívánt iratot,

- a kérelmező jövedeleméről szóló igazolást,

- a kérelmező nyilatkozatát arról, hogy rendszeres pénzellátásban nem részesül,

- a kérelmező nyilatkozatát arról, hogy a jogosultsági feltételek fennállása esetén a Rehabilitációs kártya kiállítását igényli-e és

- az érintett személy egészségi állapotára, gyógykezelésére, rehabilitációjára vonatkozó összefoglaló adatokat tartalmazó háziorvosi, kezelőorvosi véleményt, valamint az ebben feltüntetett körülményekkel összefüggő egészségügyi dokumentációt,

- ha az érintett személy foglalkoztatott és a megalapozott szakhatósági állásfoglalás kiadásához szükséges, a foglalkozás-egészségügyi alapszolgáltatás orvosának tájékoztatóját az érintett személy munkaköri feladatairól, a munkavégzés körülményeiről, kockázati viszonyairól, valamint arról, hogy egészségi állapota alapján jelenlegi munkakörében továbbfoglalkoztatható-e.

**Mennyi az ügyintézés határideje?**

Az ügyintézési határidő 60 nap.

**Mi történik abban az esetben, ha a kereseti adatok hiánya miatt az ellátást nem tudják 60 napon belül megállapítani?**

A jogosultsági feltételek fennállása esetén, ha a megváltozott munkaképességű személyek ellátásának összege a szükséges kereseti adatok hiánya miatt a kérelem benyújtásától számított 60 napon belül nem határozható meg, a rehabilitációs szakigazgatási szerv előleget állapít meg. Az ellátás megállapítását követően a folyósított előleg összegét a visszamenőlegesen járó ellátás összegébe beszámítják.

Mely szerv folyósítja a megváltozott munkaképességű személyek ellátását?

A megváltozott munkaképességű személyek ellátásait a Nyugdíjfolyósító Igazgatóság folyósítja.

**Ha az igénylő a hatóság döntésével nem ért egyet, vagy a kérelmét elutasították, van-e jogorvoslati lehetősége?**

A rehabilitációs szakigazgatási szerv határozata ellen – 15 napon belül - a szakigazgatási szervhez benyújtott, de a Nemzeti Rehabilitációs és Szociális Hivatalhoz címzett fellebbezéssel lehet élni.

A Nemzeti Rehabilitációs és Szociális Hivatal által hozott II. fokú határozat ellen bírósághoz lehet fordulni.

**Mely esetekben vizsgálják felül a rehabilitációs ellátásban részesülő személy egészségi állapotát?**

A rehabilitációs hatóság a komplex minősítés során megállapított körülményekre vonatkozóan felülvizsgálatot végez

- az ellátást megállapító döntésben meghatározott időpontban,

- az ellátott kérelmére,

- a rehabilitációs ellátásban részesülő egészségi állapotában történt, a rehabilitációt lehetetlenné tevő tartós rosszabbodás vagy legalább 30 napi egybefüggő keresőképtelen állapot esetén,

- olyan tényről vagy körülményről történő tudomásszerzés esetén, amely valószínűsíti, hogy a korábbi komplex minősítés során megállapított körülmény a megállapítás időpontjában nem állt fenn, vagy

*-* célzott vizsgálatok elrendelése esetén.

**A megváltozott munkaképességű személyek ellátásában részesülő személy halála esetén ki veheti fel a kiutalt, de át nem vett ellátást?**

A megváltozott munkaképességű személyek ellátásában részesülő halála esetén a fel nem vett pénzbeli ellátást a vele közös háztartásban együtt élt házastárs, gyermek, unoka, szülő, nagyszülő és testvér egymást követő sorrendben, ezek hiányában az örökös veheti fel a halál napjától vagy a hagyatéki végzés jogerőssé válása napjától számított egy éven belül.

Aki a megváltozott munkaképességű személyek ellátásában részesülő személy halála esetén a kiutalt pénzbeli ellátást jogalap nélkül vette fel, köteles azt visszafizetni.

**A megváltozott munkaképességű személyek esetén mit tekintünk**

* ***keresőtevékenységnek?***

Minden olyan munkavégzés, amelyért díjazás jár, továbbá kereső tevékenységet folytatónak kell tekinteni azt a személyt is, aki külön a törvény szerint egyéni vállalkozónak minősül, valamint aki gazdasági társaság tevékenységében személyes közreműködés vagy mellékszolgáltatás keretében történő munkavégzés útján vesz részt, illetve aki a társaság vezető tisztségviselője vagy a társasági szerződésben közreműködési/munkavégzési kötelezettsége/joga fel van tüntetve.

1. Az olyan munkavégzés, amelyért jogszabály alapján tiszteletdíj jár, akkor minősül kereső tevékenységnek, ha a havi tiszteletdíj mértéke a kötelező legkisebb munkabér 30 százalékát meghaladja.

2. A mezőgazdasági őstermelői igazolvánnyal folytatott tevékenység akkor minősül kereső tevékenységnek, az 1991. évi IV. törvény (továbbiakban: Flt.) 58. § (5) bekezdés e) pont 2. alpontja, valamint az Szjatv. 23. §-a szerint, ha az abból származó bevétel a tárgyévben a 600.000,- Ft-ot meghaladja.

Amennyiben a tevékenységéből származó árbevétele a 600.000,- Ft-ot meghaladja, úgy keresőtevékenységet folytatónak minősül.

Ha a Tbj. 30/A. § (1) bekezdésében foglaltak alapján a minimálbér figyelembevételével tesz eleget a pénzbeli egészségbiztosítási járulékfizetési kötelezettségének, úgy a rokkantsági ellátás megszüntetésére nem kerülhet sor, mivel a 3 egymást követő hónapban az egyhavi átlag nem haladja meg a minimálbér összegét.

Ha a Tbj. 30/A. § (2) bekezdésében foglaltak alapján tesz eleget a járulékfizetési kötelezettségének, vagyis nincs pénzbeli egészségbiztosítási járulékalapot képező jövedelme, a rokkantsági ellátás megszüntetésére keresőtevékenység alapján nem kerülhet sor.

Ha a Tbj. 30/A. § (3) bekezdésben foglaltak alapján tesz eleget járulékfizetési kötelezettségének, és tárgyévre vállalt járulékalapot képező jövedelmének havi átlaga a minimálbér százötven százalékát meghaladja, a rokkantsági ellátást meg kell szüntetni.

3. A külön törvény alapján végzett közérdekű önkéntes tevékenység nem minősül kereső tevékenységnek.

4. A külön törvény alapján nevelőszülői jogviszony keretében végzett tevékenység nem minősül kereső tevékenységnek, kivéve a hivatásos nevelőszülői jogviszony.

5. A szociális szövetkezet tagja által a szövetkezetben végzett személyes közreműködés, akkor minősül kereső tevékenységnek, ha a személyes közreműködés ellenértékeként megszerzett bevétel meghaladja a személyi jövedelemadóról szóló törvény alapján az adómentes bevétel értékhatárát.

6. Egyéni vállalkozók: amennyiben a megváltozott munkaképességű személy 2011. december 31-én I. vagy II. csoportos rokkantsági nyugdíjban, baleseti rokkantsági nyugdíjban részesült, vagy 57. életévét 2011. december 31-ig betöltötte és III. csoportos rokkantsági/baleseti rokkantsági nyugdíjban, rendszeres szociális járadékban részesült, keresőtevékenység folytatása esetén a rokkantsági ellátását meg kell szüntetni, ha jövedelme 3 egymást követő hónapon keresztül meghaladja a garantált bérminimumot.

* ***rendszeres pénzellátásnak?***

a táppénzt, a terhességi-gyermekágyi segélyt, a gyermekgondozási díjat, az öregségi nyugdíj, a korhatár előtti ellátást, a szolgálati járandóságot, a balettművészeti életjáradékot, az átmeneti bányászjáradékot, a rokkantsági nyugdíjat, a rehabilitációs járadékot, a megváltozott munkaképességű személyek ellátásait, az öregségi járadékot, a munkaképtelenségi járadékot, a növelt összegű öregségi, munkaképtelenségi járadékot, a baleseti táppénzt, a baleseti rokkantsági nyugdíjat, az Flt. alapján folyósított pénzbeli ellátást, az átmeneti járadékot, a rendszeres szociális járadékot, a bányászok egészségkárosodási járadékát, a rokkantsági járadékot, a gyermeknevelési támogatást, az időskorúak járadékát, a rendelkezésre állási támogatást, a bérpótló juttatást, foglalkoztatást helyettesítő támogatást, a rendszeres szociális segélyt, a közszolgálati járadékot.

***Bányászok egészségkárosodási járadéka***

**Ki jogosult a bányászok egészségkárosodási járadékára?**

Az a személy, akinek egészségkárosodása legalább 29%-os mértékű,

- saját jogú nyugellátásra nem jogosult,

- nem részesül rendszeres pénzellátásban, kereset-kiegészítésben, átmeneti kereset-kiegészítésben, jövedelem-kiegészítésben, átmeneti jövedelem-kiegészítésben,

- a járadék megállapításakor keresőtevékenységet nem folytat, és

- a keresőtevékenység megszűnését megelőzően megváltozott munkaképességére, illetve egészségkárosodására tekintettel a bányászokat megillető kereset-kiegészítésben vagy átmeneti kereset-kiegészítésben részesült.

**Mennyi a járadék összege?**

A járadék havi összege a megállapításkor megegyezik a kereset-kiegészítésnek vagy átmeneti kereset-kiegészítésnek a járadék megállapítását megelőzően folyósított összegével, de 2013. január 1-jétől nem lehet magasabb az öregségi nyugdíj legkisebb összege háromszorosának a nyugellátások 2013. január havi emelésének mértékével megemelt összegénél.

**A bányász dolgozók egészségkárosodási járadéka megállapítható-e egyéb feltételek teljesülése esetén?**

A bányász dolgozók egészségkárosodási járadéka megállapítható továbbá azon személy részére is, aki:

- bányászati tevékenységet folytató gazdálkodó szervezetnél legalább 10 évet földalatti munkakörben töltött el, és

- a bányászati szolgálata során, vagy azt követően, de a bányászati tevékenysége következtében legalább 29%-os mértékű egészségkárosodást szenvedett, és

- 2011. december 31-én rokkantsági, baleseti rokkantsági nyugdíjban, majd 2012. január 1-jétől a megváltozott munkaképességű személyek ellátásában részesült, és

- saját jogú nyugellátásra nem jogosult, valamint nem részesül rendszeres pénzellátásban, kereset-kiegészítésben, átmeneti kereset-kiegészítésben, jövedelem-kiegészítésben, átmeneti jövedelem-kiegészítésben,

**E feltételek teljesülése esetén mennyi a járadék összege?**

Ebben az esetben a járadék havi összege megegyezik a megváltozott munkaképességű személyek ellátásának:

– amennyiben a felülvizsgálatot elvégezték a felülvizsgálatot megelőző hónapra járó összegével,

– amennyiben felülvizsgálatra nem került sor az ellátás megszüntetését megelőző hónapra járó összegével.

**Lehet-e a bányászok egészségkárosodási járadékának folyósítása mellett keresőtevékenységet folytatni?**

Igen. A járadék folyósítása mellett a minimálbér 18-szorosát (1.827.000,- Ft) meghaladó keretösszegig lehet keresőtevékenységet folytatni. Ha a kereset e keretösszeget meghaladja, a járadék folyósítását szüneteltetni kell.

**Van-e bejelentési kötelezettsége a járadékban részesülő személynek?**

Igen.A járadékra jogosult tizenöt napon belül köteles értesíteni a nyugdíjbiztosítási igazgatóságot a jogosultsági feltételekben bekövetkezett változásról, valamint arról, ha keresőtevékenységet folytat.

**A járadék folyósítása alatt felülvizsgálják-e a járadékos egészség-károsodásának fennállását?**

A járadékra való jogosultság feltételeként meghatározott mértékű egészségkárosodás fennállását a határozatban meghatározott időpontban felülvizsgálják (rendszeres felülvizsgálat), kivéve, ha a határozat alapján a járadékra jogosult állapota véglegesnek tekinthető. A nyugdíjbiztosítási igazgatóság a rendszeres felülvizsgálaton kívül a járadékra jogosultat – a jogkövetkezményekről való tájékoztatás mellett – felülvizsgálat céljából történő személyes megjelenésre kötelezheti akkor, ha olyan tény vagy körülmény jut a tudomására, amely valószínűsíti, hogy a korábban megállapított egészségkárosodás a megállapítás időpontjában nem állt fenn vagy az a megállapítottnál kisebb mértékű volt, vagy az egészségkárosodás mértéke a járadék folyósítása alatt kisebb mértékűvé vált (rendkívüli felülvizsgálat).

**Hol kell igényelni a bányászok egészségkárosodási járadékát?**

A lakóhely szerint illetékes nyugdíjbiztosítási igazgatóságnál az erre rendszeresített nyomtatványon vagy elektronikus űrlapon kell benyújtani annak a keresőtevékenységnek a megszűnésétől számított 24 hónapon belül, amelynek időtartama alatt a kereset-kiegészítést, átmeneti kereset-kiegészítést folyósítottak. A határidő elmulasztása jogvesztő.

**Mely szerv folyósítja a járadékot?**

A Nyugdíjfolyósító Igazgatóság.

**Mely esetben szűnik meg, illetőleg szüntetik meg a járadékra való jogosultságot?**

Ha a járadékra jogosult

- meghalt,

- a járadék folyósításának megszüntetését kéri,

- három naptári hónapot meghaladóan, egybefüggően külföldön tartózkodik,

- egészségkárosodásának mértéke nem éri el az e rendeletben meghatározott mértéket,

- saját jogú nyugellátásra való jogosultságát megállapították és a szociális biztonsági rendszerek koordinációjáról szóló közösségi rendeletek és a szociális biztonsági tárgyú nemzetközi egyezmények hatálya alá tartozó más államból származó saját jogú nyugellátás esetén annak összege eléri vagy meghaladja a járadék összegét,

- részére rendszeres pénzellátást állapítanak meg,

- foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor vagy

- neki felróható okból nem működik együtt a rendszeres és rendkívüli felülvizsgálatban.

**Mely esetben kell visszafizetni a járadékot?**

Ha a járadékra való jogosultságot azért szüntették meg, mert a járadékost a foglalkoztatásra irányuló jogviszony létesítéséhez szükséges jognyilatkozat hiányában alkalmazták. Ebben az esetben a megszüntetés időpontjától visszaszámított 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára – folyósított járadék jogalap nélkül felvett ellátást vissza kell fizetni.

***Rehabilitációs Kártya***

**Ki jogosult rehabilitációs kártyára?**

Rehabilitációs kártyára az a megváltozott munkaképességű személy jogosult, akinek a rehabilitációs hatóság által végzett komplex minősítés szerint

- foglalkoztathatósága rehabilitációval helyreállítható, vagy

- tartós foglalkozási rehabilitációt igényel.

Rehabilitációs kártyára az a személy is jogosult, aki

- 2011. december 31-én III. csoportos rokkantsági, baleseti rokkantsági nyugdíjban, rendszeres szociális járadékban részesült, vagy

- rehabilitációs járadékban részesül.

**Hol kell igényelni a Rehabilitációs kártyát?**

A lakóhely szerint illetékes fővárosi/megyei rehabilitációs szakigazgatási szervnél. A jogosult kérelmére a rehabilitációs szakigazgatási szerv gondoskodik a Rehabilitációs kártya igénylésével kapcsolatos eljárás megindításáról, ennek keretében adatot szolgáltat az állami adóhatóság részére a rehabilitációs kártyára való jogosultság fennállásáról.

**Mely szerv biztosítja a Rehabilitációs kártyát?**

A Nemzeti Adó- és Vámhivatal. Amennyiben a kártyát visszavonják, azt az adóhatóság részére kell visszaszolgáltatni.

**Milyen támogatást vehet igénybe a munkáltató a Rehabilitációs kártyával rendelkező személy után?**

A munkaadó a Rehabilitációs kártyával rendelkező megváltozott munkaképességű személlyel fennálló adófizetési kötelezettséget eredményező munkaviszonyra tekintettel terhelő számított adóból adókedvezményt vehet igénybe, melynek mértéke az adó alapjának megállapításánál figyelembe vett, a munkavállalót terhelő közterhekkel és más levonásokkal nem csökkentett (bruttó) munkabér, de legfeljebb a minimálbér kétszeresének 27 százaléka.

A kedvezményre egy megváltozott munkaképességű személy után egyszerre csak egy munkaadó jogosult, és csak arra az időszakra, amelyben a Rehabilitációs kártyát letétben tartotta.

***A megváltozott munkaképességű munkavállalókat foglalkoztató munkáltatók akkreditációja valamint a megváltozott munkaképességű munkavállalók foglalkoztatásához nyújtható költségvetési támogatások***

***A munkáltató akkreditációja***

**A 176/2005. (IX. 2.) Korm. rendelet alapján kiadott tanúsítványok – a tanúsítvány szintjétől és az azon szereplő időbeli hatálytól függetlenül – 2012. december 31-ével automatikusan, a jogszabály erejénél fogva hatályukat vesztik.**

**Mely munkáltató minősül akkreditált munkáltatónak?**

A 327/2012.(XI.16.) Kormányrendelet szabályai szerint lefolytatott akkreditációs eljárás alapján kiadott rehabilitációs akkreditációs tanúsítvánnyal rendelkező szervezet vagy személy.

**Mely esetben adható a munkáltató részére rehabilitációs akkreditációs tanúsítvány?**

Abban az esetben, ha

- cégjegyzékbe vagy – ha a működés feltétele más bírósági vagy hatósági nyilvántartásba vétel – az előírt nyilvántartásba történő bejegyzése megtörtént,

- a munkaviszonyban foglalkoztatott megváltozott munkaképességű munkavállalóinak havi létszáma a 30 főt eléri vagy aránya az összes munkavállalóhoz képest a 25%-ot meghaladja,

- a megváltozott munkaképességű munkavállalók foglalkoztatását olyan rehabilitációs foglalkoztatás keretében biztosítja, amelyet a létesítő okiratában rögzítettek, és amely a hatósági vagy bírósági nyilvántartásba vett tevékenységének kifejtéséhez kapcsolódik,

- az állami adó- és vámhatóságnál nincs esedékessé vált és még meg nem fizetett köztartozása,

- foglalkozási rehabilitációs szakmai programmal rendelkezik,

- személyes rehabilitációs tervek elkészítését vállalja,

- a személyes rehabilitációs tervben meghatározott segítő szolgáltatások igénybevételének lehetőségét biztosítja,

- rehabilitációs tanácsadót, rehabilitációs mentort vagy segítő személyt foglalkoztat,

- a betanított és segédmunka végzésének lehetősége mellett képesítéshez, illetve végzettséghez, képzettséghez kötött munkakörök betöltését is biztosítja,

- az eredményes rehabilitációhoz – valamint tranzitfoglalkoztatás esetén a nyílt munkaerőpiacra történő sikeres kihelyezéshez – szükséges képzési lehetőségeket saját maga vagy felnőttképzést megvalósító intézmény bevonásával biztosítja és

- teljesíti az államháztartásról szóló törvényben meghatározott feltételeket.

**Mely esetekben nem adható a munkáltató részére** **akkreditációs tanúsítvány?**

Abban az esetben, ha a munkáltatót a kérelem benyújtását megelőző hat hónapon belül munkavédelmi bírság megfizetésére kötelezték, és a vizsgált időszakban jogerőre emelkedett határozatok szerint kiszabott bírságok együttes összege elérte a kérelem benyújtását megelőző hónap létszáma szerint

- legfeljebb kétszáz munkavállalót foglalkoztató munkáltató esetén a kötelező legkisebb munkabér ötszörösét,

- kétszáz főt meghaladó munkavállalót foglalkoztató munkáltató esetén a kötelező legkisebb munkabér tízszeresét vagy

- a munkáltató a külön jogszabályban megjelölt mértékű akkreditációs díjat nem fizette meg vagy

- a munkáltató végelszámolás, csődeljárás, felszámolási eljárás, kényszer-végelszámolás vagy kényszertörlési eljárás alatt áll.

Költségvetési szerv részére rehabilitációs akkreditációs tanúsítvány nem adható.

**A rehabilitációs foglalkoztatás helyéül szolgáló székhely, fióktelep, telephely részére rehabilitációs akkreditációs tanúsítvány mely esetekben adható ki?**

Abban az esetben**,** ha

- a munkáltató létesítő okiratában telephelyként feltüntették, bíróságon, illetve cégjegyzékbe vagy az egyéni vállalkozói nyilvántartásba bejegyezték,

- a működéséhez szükséges valamennyi engedély, illetve igazolás rendelkezésre áll,

- területén az egészséget nem veszélyeztető és biztonságos munkavégzés személyi, tárgyi és szervezeti feltételei biztosítottak,

- a munkavégzés helyének környezete, építészeti megoldásai lehetővé teszik a foglalkoztatott, illetve foglalkoztatni kívánt munkavállalók akadálymentes közlekedését és

- munkaeszközeit, berendezéseit, technológiáját, tárgyi környezetét a megváltozott munkaképességű munkavállalók egészségi állapotának és fogyatékosságának megfelelő foglalkoztatásához alakítja.

**Mely hivatal folytatja le az akkreditációs eljárást?**

A munkáltató és a telephely akkreditációjára irányuló eljárásban a Nemzeti Rehabilitációs és Szociális Hivatal jár el.

A rehabilitációs akkreditációs tanúsítvány kiadásának, valamint a korábban nem akkreditált telephely megjelölése iránti kérelem elbírálásának határideje 60 nap.

A rehabilitációs akkreditációs tanúsítvány iránti kérelmet és mellékleteit a Hivatal által erre a célra biztosított elektronikus felületen keresztül kell benyújtani.

**Mely esetben vonják vissza a tanúsítványt?**

Ha a munkáltató

- kérelmezi,

- tevékenységét, illetve a rehabilitációs foglalkoztatást megszünteti,

- ellen a bíróság jogerősen elrendelte a felszámolási eljárást,

- végelszámolás, kényszer-végelszámolás vagy kényszertörlési eljárás hatálya alatt áll,

- a munkabért a tanúsítvány hatálya alatt 30 napot meghaladó késedelemmel nem fizette meg, és a késedelmet megállapító hatósági döntésben meghatározott határidőn belül bérfizetési kötelezettségének nem tesz eleget,

- esetében az állásidő időtartama munkavállalónként egy éven belül a 30 munkanapot meghaladta, és az ilyen mértékű állásidő a megváltozott munkaképességű munkavállalók létszámának legalább 30%-át érintette, amennyiben a munkáltató a foglalkoztatási kötelezettségének az állásidő időtartamát megállapító hatósági döntésben meghatározott határidőn belül nem tesz eleget,

- az ellenőrzések során 12 negatív értékelőpontot összegyűjtött,

- az akkreditációs eljárás, illetve ellenőrzés során olyan lényeges tényt vagy körülményt hallgatott el, vagy olyan tényről nyilatkozott valótlan tartalommal, amely a rehabilitációs akkreditációs tanúsítvány kiadását kizárja, illetve visszavonását megalapozza.

***Költségvetési támogatás***

**Mely munkavállalók után nyújtható támogatás?**

Az után a személy után,

1. akinek 2012. január elsejét követően a komplex minősítése megtörtént ellátásának megállapítása, vagy hatósági bizonyítvány kiadása céljából és
   1. rehabilitálhatónak minősítették *(foglalkoztathatósága rehabilitációval helyreállítható (B1), vagy tartós foglakoztatási rehabilitációt igényel (C1), kizárólag ők a tranzitfoglalkoztatottak*), vagy
   2. nem rehabilitálható, mert ugyan foglalkoztathatósága rehabilitációval helyreállítható (B2), vagy tartós foglakoztatási rehabilitációt igényel (C2), de egyéb körülményei miatt foglalkoztatási rehabilitációja nem javasolt, kizárólag folyamatos támogatással foglalkoztatható (D), vagy
   3. foglalkoztathatósága rehabilitációval helyreállítható, vagy tartós foglakoztatási rehabilitációt igényel, de az öregségi nyugdíjkorhatár betöltéséig hátralévő időtartam a kérelem benyújtása vagy a felülvizsgálat időpontjában az öt évet nem haladja meg, vagy
   4. kizárólag folyamatos támogatással foglalkoztatható (D), vagy
   5. egészségkárosodása jelentős, önellátásra nem vagy csak segítséggel képes (E)
2. aki a 2011. évi CXCI. törvény 30. § (4)-(5) bekezdése vagy a 32. § (1) bekezdése alapján rehabilitációs ellátásban vagy rokkantsági ellátásban részesül, a felülvizsgálat alapján hozott döntés jogerőre emelkedésének napjáig, de legkésőbb a rá irányadó nyugdíjkorhatár betöltéséig,
3. aki rokkantsági járadékban részesül, a rá irányadó nyugdíjkorhatár betöltéséig,
4. aki a 2011. évi CXCI. törvény 33. § (1) bekezdése alapján rehabilitációs ellátásban részesül, a felülvizsgálat alapján hozott döntés jogerőre emelkedésének napjáig, de legkésőbb a rá irányadó nyugdíjkorhatár betöltéséig,
5. aki fogyatékossági támogatásban részesül,
6. aki rehabilitációs járadékban részesül.

2013 januárjától, kizárólag akkreditált foglalkoztatók részére, pályázati úton nyújtható bér- és költségtámogatás került bevezetésre, amelyet a tranzit-, ill. a tartós foglalkoztatáshoz kaphat a munkáltató.

A Rehabilitációs kártya által nyújtott kedvezményt, a pályázattól függetlenül, minden arra jogosult személy után igénybe veheti a pályázaton nyertes munkáltató is.

**Melyek a támogatott foglalkoztatási formák?**

**tartós foglalkoztatás:** a megváltozott munkaképességű munkavállaló munka-készségének, egészségi állapotának, testi és szellemi képességeinek védett körülmények között, munkaviszony keretében történő megőrzése, fejlesztése.

**időtartama:** legfeljebb 3 évre állapítható meg és korlátozás nélkül ismételten megállapítható.

**tranzit foglalkoztatás:** a rehabilitálható munkavállaló védett körülmények között történő felkészítése a nyílt munkaerőpiacon való folyamatos foglalkoztatásra.

**időtartama:** egy alkalommal, legfeljebb 3 évre állapítható meg.

**Tranzit foglalkoztatás**

- Célja akkor valósul meg: ha a megváltozott munkaképességű munkavállaló a tranzit foglalkoztatást követően legalább 6 hónap folyamatos munka keretében a nyílt munka-erőpiacon elhelyezkedik, ezt 6 hónapig nyomon követik.

- Munkapróba: a megváltozott munkaképességű személy munkatapasztalat, munkagyakorlat szerzése céljából legfeljebb 4 hónapra befogadó munkáltatóhoz kihelyezhető.

- Akcióterv: a tranzitálás lépcsőinek bemutatására

- Degresszivitás: kimeneti teljesítményéhez kötött támogatás

1. évben 100%, 2. évben 90%, 3. évben 80%

**A degresszivitás számításának első éve 2014.**

**ÜGYFÉLFOGADÁS:**

**1071 Budapest, Damjanich utca 48. B épület**

**hétfőtől - csütörtökig: 08:30 – 15:00 óráig**

**Telefon: (1) 462-66-08**

**E-mail cím:** [**akkreditacio@nrszh.hu**](mailto:akkreditacio@nrszh.hu)

A Foglalkozási Rehabilitációs Főosztály címe:

**1071 Budapest, Damjanich u. 48. C. ép. I. em. 101., II. em. 208.**

Levelezési címe:

**1071 Budapest, Damjanich u. 48. (1406 Budapest, Pf. 4.)**

**Telefon: (1) 462-66-01**

**E-mail cím:**

[**tamogatas@nrszh.hu**](mailto:tamogatas@nrszh.hu)  
[**akkreditacio@nrszh.hu**](mailto:akkreditacio@nrszh.hu)

Az eljárás menetéről bővebb információkat a Nemzeti Rehabilitációs és Szociális Hivatal honlapján ([www.nrszh.hu](http://www.nrszh.hu)) találnak az érdeklődők.

**A rehabilitációs szakigazgatási szervek**

[**http://nrszh.kormany.hu/cimek-ugyfelfogadasi-helyek2**](http://nrszh.kormany.hu/cimek-ugyfelfogadasi-helyek2)weboldalon találhatók a Megyei Kormányhivatalok Rehabilitációs Szakigazgatási szerveinek elérhetőségei (címek, telefonszámok) a félfogadási idő megjelölésével

**A megváltozott munkaképességű személyek ellátórendszerének megváltozása**

|  |  |  |  |  |
| --- | --- | --- | --- | --- |
| Életkor | Ellátás megnevezése | | | |
| 2011. december 31-én | 2012. január 1-jén | 2012. februártól komplex minősítésre vonatkozó felülvizsgálati kérelem | Felülvizsgálati kötelezettség 2012- től |
| Öregségi nyugdíjkorhatárát betöltött | rokkantsági, baleseti rokkantsági nyugdíj | öregségi nyugdíj | Nem kell benyújtani | Nincs felülvizsgálati  kötelezettség |
| 2011 december 31-én legfeljebb 5 évvel fiatalabb az irányadó korhatárnál | III. csoportos  rokkantsági, baleseti rokkantsági nyugdíj | rokkantsági ellátás | Nem kell  benyújtani | Nincs felülvizsgálati  kötelezettség |
| Életkortól függetlenül | I-II csoportos rokkantsági, baleseti rokkantsági nyugdíj | rokkantsági ellátás | Nem kell  benyújtani | Nincs felülvizsgálati  kötelezettség |
| 2011 dec 31 én  öregségi nyugdíjkorhatárát betöltött, vagy legfeljebb 5 évvel fiatalabb az irányadó korhatárnál | rendszeres szociális járadék | rokkantsági ellátás | Nem kell  benyújtani | Nincs felülvizsgálati  kötelezettség |
| 2011 dec 31 én legfeljebb 5 évvel fiatalabb az irányadó korhatárnál | átmeneti járadék | rokkantsági ellátás | Nem kell  benyújtani | Nincs felülvizsgálati  kötelezettség |
| 2011 dec 31 én több, mint 5 évvel fiatalabb az irányadó korhatárnál | III. csoportos rokkantsági, baleseti rokkantsági nyugdíj | rehabilitációs ellátás | 2011. március 31-ig a korábban végleges állapotúnak minősített személynek is be kell nyújtani a komplex felülvizsgálat iránti kérelmet. A felülvizsgálati kérelem elmulasztása az ellátás megszűnésével jár | rokkantsági ellátás,vagy  rehabilitációs ellátás |
| 2011 dec 31 én több, mint 5 évvel fiatalabb az irányadó korhatárnál | rendszeres szociális járadék | rehabilitációs ellátás | 2011. március 31-ig a korábban végleges állapotúnak minősített személynek is be kell nyújtani a komplex felülvizsgálat iránti kérelmet. A felülvizsgálati kérelem elmulasztása az ellátás megszűnésével jár | rokkantsági ellátás vagy  rehabilitációs ellátás |
|  | rehabilitációs  járadék | Rehabilitációs járadék | A járadékot a határozatban megjellölt időpontig folyósítják. Annak megszűnését követően lehet kérni a megváltozott munkaképességű személyek ellátását. | A felülvizsgálatot követően  rokkantsági ellátás vagy  rehabilitációs ellátás |
|  | bányász dolgozók egészségkárosodási járadéka | 23/1991(II.9) Korm. rendelet alapján bányászok egészség-károsodási járadéka | Nem kell benyújtani |  |

**A Kormányzati Ügyfélvonal elérhetőségei**

Magyarországról (tel.): 1818 (helyi tarifával hívható „kék” szám)

Külföldről (tel.): +36 1 452-3622

Faxszám: +36 1 452-3621

E-mail cím: [1818@ugyfelvonal.hu](mailto:1818@ugyfelvonal.hu)

Sms-szám: 1818

Honlap: [www.ugyfelvonal.hu](http://www.ugyfelvonal.hu/)

**Felhasznált joganyag**

2011. évi CXCI. törvény a megváltozott munkaképességű személyek ellátásairól és egyes törvények módosításáról

327/2011.(XII.29.) Kormányrendelet a megváltozott munkaképességű személyek ellátásaival kapcsolatos eljárási szabályokról

23/1991. (II.9.) Kormányrendelet egyes bányászati dolgozók társadalom-biztosítási kedvezményeiről

**A foglalkozási rehabilitáció új rendszeréhez kapcsolódó jogszabályok**

2011. évi CXCI. törvény a megváltozott munkaképességű személyek ellátásairól és egyes törvények módosításáról

2011. évi CXCIV. törvény Magyarország gazdasági stabilitásáról határozat a rehabilitációs hatóság létrehozásáról

327/2011. (XII. 29.) Korm. rendelet a megváltozott munkaképességű személyek ellátásaival kapcsolatos eljárási szabályokról

1502/2011. (XII. 29.) Korm. 7/2012. (II. 14.) NEFMI rendelet a komplex minősítésre vonatkozó részletes szabályokról

7/2012. (II. 14.) NEFMI rendelet a komplex minősítésre vonatkozó részletes szabályokról

8/2012. (II. 21.) NEFMI rendelet a foglalkozási rehabilitációs szakértőkről

95/2012. (V. 15.) Korm. Rend. a Nemzeti Rehabilitációs és Szociális Hivatal és a szakmai irányítása alá tartozó Rehabilitációs Szakigazgatási Szervekről

327/2012. (XI. 16.) Korm. rendelet A megváltozott munkaképességű munkavállalókat foglalkoztató munkáltatók akkreditációjáról, valamint a megváltozott munkaképességű munkavállalók foglalkoztatásához nyújtható költségvetési támogatásokról

38/2012. (XI. 16.) EMMI rendelet A megváltozott munkaképességű munkavállalókat foglalkoztató munkáltató akkreditációs eljárásáért fizetendő igazgatási szolgáltatási díj szabályairól